Document ID: 32014R1243

KOMISIJOS ĮGYVENDINIMO REGLAMENTAS (ES) Nr. 1243/2014
2014 m. lapkričio 20 d.
kuriuo pagal Europos Parlamento ir Tarybos reglamentą (ES) Nr. 508/2014 dėl Europos jūrų reikalų ir žuvininkystės fondo nustatomos informacijos, kurią turi atsiųsti valstybės narės, taip pat duomenų poreikio ir galimų duomenų šaltinių sinergijos taisyklės
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2014 m. gegužės 15 d. Europos Parlamento ir Tarybos reglamentą (ES) Nr. 508/2014 dėl Jūrų reikalų ir žuvininkystės fondo ir kuriuo panaikinami Tarybos reglamentai (EB) Nr. 2328/2003, (EB) Nr. 861/2006, (EB) Nr. 1198/2006 bei (EB) Nr. 791/2007 ir Europos Parlamento ir Tarybos reglamentas (ES) Nr. 1255/2011 (1), ypač į jo 107 straipsnio 3 dalį,
kadangi:
(1)
Europos Parlamento ir Tarybos reglamentu (ES) Nr. 1303/2013 (2) nustatomos Europos regioninės plėtros fondui (ERPF), Europos socialiniam fondui (ESF), Sanglaudos fondui, Europos žemės ūkio fondui kaimo plėtrai (EŽŪFKP) ir Europos jūros reikalų ir žuvininkystės fondui (EJRŽF) taikytinos bendros nuostatos. Tame reglamente reikalaujama, kad valstybių narių vadovaujančiosios institucijos sukurtų sistemą, kurioje kompiuterine forma būtų registruojami ir saugomi kiekvieno veiksmo duomenys, įskaitant duomenis apie atskirus veiksmus, reikalingi stebėsenos, vertinimo, finansų valdymo, tikrinimo ir audito tikslais;
(2)
Komisijos deleguotojo reglamento (ES) Nr. 480/2014 (3) III priede nurodyti kiekvieno veiksmo duomenys, registruotini ir saugotini kompiuterine forma kiekvienos valstybės narės sukurtoje stebėsenos sistemoje;
(3)
kad Reglamento (ES) Nr. 508/2014 107 straipsnyje numatyta stebėsenos ir vertinimo sistema veiktų, būtinos papildomos duomenų registravimo ir perdavimo taisyklės. Remiantis Reglamento (ES) Nr. 508/2014 107 straipsnio 3 dalimi tose taisyklėse turėtų būti nustatyta informacija, kurią turi atsiųsti valstybės narės, siekiant kuo didesnės sinergijos su kitais galimais duomenų šaltiniais, pvz., registruotinų ir saugotinų duomenų sąrašu, kaip reikalaujama Reglamente (ES) Nr. 1303/2014;
(4)
siekiant užtikrinti greitą šiuo reglamentu numatytų priemonių taikymą, šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje;
(5)
šiame reglamente numatytos priemonės atitinka Jūrų reikalų ir žuvininkystės fondo komiteto nuomonę,
PRIĖMĖ ŠĮ REGLAMENTĄ:
1 straipsnis
Dalykas
Šiuo reglamentu nustatomos informacijos, kurią Komisijai turi atsiųsti valstybės narės, taisyklės, kad būtų galima stebėti ir vertinti veiksmus, finansuojamus Europos jūrų reikalų ir žuvininkystės fondo lėšomis (EJRŽF) pagal pasidalijamojo valdymo principą.
2 straipsnis
Duomenų sąrašas ir duomenų bazės struktūra
1. Kiekviena valstybė narė registruoja duomenis savo duomenų bazėje kaip nurodyta Reglamento (ES) Nr. 1303/2013 125 straipsnio 2 dalyje ir pateikia Komisijai duomenų sąrašą, kuriame nurodoma Reglamento (ES) Nr. 508/2014 107 straipsnio 3 dalyje nurodyta informacija ir kuris atitinka šio reglamento I priede nustatytą struktūrą.
2. Duomenų sąrašas registruojamas ir pateikiamas Komisijai kiekvieno veiksmo, atrinkto finansuoti pagal EJRŽF remiamą veiksmų programą, atveju.
3 straipsnis
Duomenų įvedimas į duomenų bazę
2 straipsnyje nurodyti duomenys įvedami į duomenų bazę dviem etapais:
a)
veiksmo patvirtinimo metu;
b)
užbaigus veiksmą.
4 straipsnis
Veiksmo įgyvendinimo duomenys
I priedo D dalyje (Veiksmo įgyvendinimo duomenys) nurodyta informacija grindžiama II priede nurodytais laukais.
5 straipsnis
Įsigaliojimas
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. lapkričio 20 d.

Labels: 5
8
6
12
15